Referat fra bestyrelsesmøde

Mandag d. 28. april 2025 kl. 19 i klubhuset

### Deltagere:

* Formand Dennis Jensen
* Næstformand Tommy Sørensen
* Seniorformand Simon Krøll Pedersen
* Ungdomsformand Kenneth Martlev
* Kasser Charlotte Larsen
* Suppleant Martin Jensen
* Referent Rebecca Noer Opiola

## Godkendelse af referat

Referatet fra sidste møde blev godkendt uden bemærkninger.

## Nyt fra Formanden/Seniorformanden

Der er i dag afholdt møde med en konsulent fra DGI om pigers trivsel indenfor idræt. SUSÅ IF er på nuværende tidspunkt er et godt sted, når det kommer til pigefodbold og gør det rigtige i forhold til at sikre trivsel. Klubbens primære udfordring er, at der er relativt få pigespillere. Derudover er udfordringerne med pigeholdene meget de samme, som for de øvrige hold.

## Nyt fra Ungdomsformanden

Der blev i sidste ugeafholdt ”Pigeraketten” i Glumsø. Arrangementet gik over al forventning med ca. 24 deltagere. Konceptet er ændret, således at det nu henvender sig til 5-9 årige frem for til piger i alle aldre.

## Økonomi

Klubben har pt. et underskud på 19.000 kr. på driftsresultatet. Dog bemærker Charlotte, at der snart kommer kontingentindbetalinger. Underskuddet er der ikke et problem.

For så vidt angår kontingenter er der nu kun to medlemmer, der er i restance med betaling.

SUSÅ IF har pt. 291 medlemmer. Det fald på ca. 25 medlemmer. Det er i høj grad de små årgange, der er frafald på, hvilket ikke er atypisk i vintersæsonen.

En enkelt sponser mangler at indbetale et aftalt sponsorat, alle øvrige sponsorer har betalt.

## Haller til rådighed til DBU stævner?

Kenneth har modtaget en mail fra DBU med forespørgsel, om klubben har lyst til at stille hal til rådighed til DBU-stævner i den næste indendørssæson. DBU yder et tilskud på 300 kr. pr. time. Klubben skal til gengæld sørge for bemanding til bl.a. dommerbord og sikre, at der er opsat bander, hvis det er til et almindeligt indendørsstævne.

Der er enighed i bestyrelsen om, at klubben ikke tager imod dette tilbud.

## Klubshop – status og fremtid?

Der er indtil nu solgt for ca. 22.000 kr. i alt. Der var størst salg i starten, men der er fortsat ordrer hver måned. Der er ikke reklameret for klubshoppen siden, den blev oprettet.

Shoppen koster ikke noget at have, men der er lidt arbejde forbundet med at bestille, hente og udlevere bestillingerne.

Det blev drøftet, om processen kan ændres således, at pengene opkræves inden bestilling og Seiffert Sport derefter kan stå for at udlevere bestillingen.

Kenneth tager kontakt til Seiffert Sport og spørger, om de vil stå for udleveringen.

## Ønsker til udstyr i Glumsø

Der er et ønske om, at der købes et græstæppe/en måtte til indgangen for at minimere snavs inde i klubhuset.

Derudover er der ønske om agilityudstyr såsom stige, bøjler, pandekager mv.

Kenneth sørger for at indhente ønsker og priser på de forskellige ønsker, inden bestyrelsen træffer beslutning om indkøb.

## Fotografering af hold og spillere i klubben af BilledExpressen

Kenneth er tidligere blevet kontaktet af BilledExpressen, der har tilbudt at tage billede af klubbens hold mod betaling. Der er nu indgået en aftale om, at BilledExpressen kommer hhv. den 15. og den 19. maj og tager holdbilleder og portrætbilleder af de spillere, der ønsker det.

Trænerne skal orienteres om aftalen og hente materiale i klubhuset, der skal udleveres til spillerne med tilmeldingsblanket og oplysning om priser. Kenneth og Dennis skriver til trænerne både på Facebook og via mail.

Derudover skal medlemmerne orienteres om aftalen. Kenneth og Dennis skriver en tekst, som Charlotte sender ud til medlemmerne via KlubOffice.

Der er enighed om, at tilbuddet skal rettes mod børne- og ungdomshold til og med U16.

## Bruncharrangement

Dennis gav en status på planlægningen af arrangementet.

Hvis nogen har lyst til at hjælpe med at gøre klar til og afvikle arrangementet, vil Dennis meget gerne have hjælp.

## Seniortrænere

Dennis orienterede om, at han går i dialog med de nuværende seniortrænere om den kommende sæson.

## U16 spillere, der ikke tager på efterskole

Der er en mindre gruppe U16, der ikke skal på efterskole. De er ikke nok til at stille et hold. Der arbejdes derfor på at de tilbageværende spillere får et andet tilbud i klubben.

Charlotte gjorde opmærksom på, at der kan laves aftaler om nedsat kontingent, hvis efterskoleelever gerne vil spille lidt i klubben ved siden af efterskolen.

## Færdiggørelse af klubhus

Dennis henter TV i morgen.

Det blev besluttet, at der skal der skal sættes lås på fire af de nye skabe, hvoraf et enkelt skab skal være til fodboldens venner. Kenneth sørger for at få sat gang i det.

Der er behov for at supplere med slynger i klubbens førstehjælpskasser. Kenneth køber indholdet hos Seiffert Sport.

Dennis køber smertestillende til lægetaskerne til U15, U16 og seniorholdene.

## Pavillon – opdatering

Der er dialog med Herlufmagle Hallens bestyrelse om muligheden for at stille en pavillon op.

Det er forventningen, at pavillonen kan leveres til sommer.

Pavillonen må på samme sted i op til 5 år uden byggetilladelse.

Lejen for pavillonen udgør 30.000 kr. om året ekskl. moms.

## Møde med Næstved Kommune d. 22. april 2025

Dennis har deltaget i et onlinemøde med Næstved Kommune, hvor kommunens orienterede om muligheden for at søge tilskud byggeprojekter i klubben.

Der er flere frister for at søge, men kommunen anbefalede at søge hurtigst muligt. Fristerne er følgende:

* 19. maj
* 16. juni
* 18. august

Der træffes afgørelse i slutningen af oktober/starten af november.

Det blev besluttet at søge om tilskud til epoxygulv og tilskud til indkøb af pavillon, alternativt et års leje af pavillonen. Derudover skal det undersøges, om der skal søges til nogle forbedringer af klubhuset i Glumsø.

## Tilskud til stævner

Det blev besluttet, at klubben yder tilskud til stævner med overnatning.

## Evt.

Der er behov for, at der er flere, der melder sig til at sælge pølser til seniorholdets hjemmekampe.

Kenneth orienterede om, at han har fået en henvendelse vedr. ”Aktivitetsdag for Herlufmagle og omegn” den 1. juni kl. 11.00 – 15.00. Kenneth sender henvendelsen videre til børneudviklingstræneren og spørger, om der er interesse for at deltage.

Charlotte har været i dialog Marius Petersen om tømning af affaldscontaineren. Det er en udfordring, at containeren er låst inde. Marius Petersen er ikke interesseret i at få udleveret en nøgle af klubben. Det blev aftalt, at der sættes en nøgleboks op, hvor koden udleveres Marius Petersen.

## Næste møde

Dato og tidspunkt for næste møde blev fastlagt til den 3. juni kl. 18.30.